Rafaela Statie

Rafaela Margarita (Rafi) Statie (☆ 24 di oktober 1948 na Boneiro), tambe conoci como "La Diva", ta un actriz, artista, cantante y modelo Boneriano-Arubano. Na Aruba y Venezuela el a bira conoci como personahe di television.

 Bida y carera 
Rafi Statie a nace na Boneiro como yiu di Ilda Kelly di Aruba y Cristobal (Kotochi) Statia di Antriol.E mucha di bou'i palu a logra yega hopi leu, AweMainta (17 di april 2010) For di edad di 8 aña e tabata biba na Aruba y tabata sa cu e kier bira artista. El a cuminsa canta for di jong. E tabata canta den diferente grupo local, manera ‘Hermanos Heyer’, 'Trio Caribe' y tabata participa na festival y shownan musical na Aruba, entre otro na Telearuba y hotelnan conoci riba e isla. Shownan cu el a yega di actua aden tabata di Robby Schouten, Adison Croes, Ronny Brete, Ito Tromp y Hubert (Caruso) Booy. El a compone e cancion titula Yo no tengo consuelo, cu el a graba cu conhunto Estrellas del Caribe.

Despues di a casa cu e futbolista internacional di Corsou Ronny Elizabeth na 1972, Statie a bay biba na Caracas, Venezuela, caminda Ronny a sigui su carera profesional. Unabes na Venezuela el a skohe pa studia arte dramatico, graduando na Instituto Juana Sujo na 1978.Ruby Eckmeyer, Baluarte, Departamento di Cultura Aruba, 2020, pag. 68 Cu su talentonan psikico el a studia tambe astrologia y a traha pa 2 aña como man drechi di e conocido astrologo internacional Adriana Azzi.

Su carera den teatro a inicia na 1979 ora el a haci un audicion pa television y a logra haya un papel den e telenovela "Estefania". El a sigui pa actua den 28 telenovela Venezolano, varios mini-serie, 10 obra teatral y den pelicula di Venezuela y Francia. E tabata ademas modelo exclusivo di e pacus di paña ‘Carnabi’ den e revista "Variedades". Pa su figura exotico e tabata wordo yama "La Diva". El a traha tambe na Radio Caracas Television, Venevision y Canal 8. Despues di a bolbe Aruba na 2001 el a actua den diferente obra teatral Arubano, manera ‘Hendenan bruha’ di Louella Mercera i dos obra di Jhon Freddy Tobón Montoya. Ademas di forma parti di "Teatro Experimental Contemporaneo Aruba,Dia Mundial di Teatro celebra cu yen di talento local, Masnoticia (8 di juni 2021) e ta guia grupo teatral como boluntario.

Na un dado momento Statie a cuminsa ta duna horoscop tambe na Aruba, primeramente na Radio Galactica y despues tambe pa e revista ‘On Air’ y e programa ‘Nos Mainta’ na Telearuba, hunto cu presentado Siomara Everon.

 Actuacion 
 Telenovela 
 Que paso con Jaqueline? (1982)
 Por estas calles (1992-1994)

 Pelicula 
 La vida de Otro (1998)

Category:Hende
Category:Aktor
Category:Aruba